Leeudoringstad-plaasaanval: VF Plus-leier besoek Joe in hospitaalKarin Nel en haar seun, Joe Astle (Foto aan Maroela Media verskaf) Die leier van die Vryheidsfront Plus, dr. Pieter Groenewald, het Dinsdagmiddag Joe Astle, ŉ slagoffer van die plaasaanval op Kersdag buite Leeudoringstad, in die Tshepong-hospitaal by Klerksdorp besoek. Die party het in ŉ verklaring gesê daar was Maandag ŉ poging om Astle en sy ma, Karin Nel, na die Life Anncron-kliniek in Klerksdorp te laat oorplaas, maar hulle is terug gestuur Tshepong-hospitaal toe, aangesien die nodige fondse nie beskikbaar was nie. Karin Nel is intussen uit die hospitaal ontslaan. “Onder omstandighede gaan dit goed met Joe Astle en kon hy met my gesels ten spyte van die koeëlwond in sy mond. Die skietwond bokant sy linkeroog het ook steke ontvang en hy het my verseker hy is tevrede met die sorg wat hy ontvang,” het Groenewald bygevoeg. “Die omstandighede in saal 3 wat ek besoek het, is skoon en die personeel het my dadelik bygestaan om Joe te besoek. Hy het teenoor my bevestig dat sy ma ontslaan is en dat dit beter gaan met sy ouma en oupa wat ook die aanval oorleef het,” het hy gesê. Spesialiste het Astle Woensdag besoek om ŉ besluit te neem of dit veilig is om die koeël wat nog vassit, te verwyder. “Ek sal verdere opvolg besoeke doen,” het Groenewald bygevoeg. Hy het ook gesê plaasmoorde se verhouding tot die bevolking is tans 130 per 100 000, teenoor die 33 per 100 000 van moord in Suid-Afrika. “Dit is ŉ ernstige probleem en die boeregemeenskap word geteiken. Daar is ook ŉ toename in plaasaanvalle vir 2016 wat verder kommer wek. Deel van die probleem is dat, hoewel die polisie verklaar het dat plaasmoorde as prioriteit ondersoek word, die landelike beveiligingsplan van die polisie nog nie behoorlik in werking gestel is nie. Daar word ook te lank gesloer om reserviste aan te stel in landelike gebiede.” Lees alle vorige berigte oor die Leeudoringstad-aanval op Maroela Media.